नई दिल्ली: दक्षिणी कश्मीर के शोपियां में बुधवार सुबह एक स्कूल बस पर अनजान लोगों ने पत्थरबाज़ी की, जिसमें दो बच्चे ज़ख्मी हो गए हैं, जिनमें से एक की हालत गंभीर है. बताया गया है कि बस में उस वक्त 50 से भी ज़्यादा बच्चे सवार थे, जिनमें एक प्राइवेट स्कूल में नर्सरी क्लास में पढ़ने वाले चार-चार साल के बच्चे भी शामिल थे. श्रीनगर के एक अस्पताल में दूसरी क्लास में पढ़ने वाले बच्चे का इलाज चल रहा है, जिसके सिर में चोट आई है. माथे पर चोट के साथ अस्पताल पहुंचाए गए बच्चे को इलाज के बाद छुट्टी दे दी गई है. बच्चे के पिता का कहना है, "मेरा बच्चा पत्थरबाज़ी में ज़ख्मी हुआ है... यह मानवता के खिलाफ हरकत है... यह किसी का भी बच्चा हो सकता था..."